
Z A K O N
O DAVANjU GARANCIJE REPUBLIKE SRBIJE U KORIST BANCA INTESA AD BEOGRAD ZA IZMIRIVANjE OBAVEZA ELEKTRODISTRIBUCIJE SRBIJE D.O.O. BEOGRAD, PO OSNOVU UGOVORA O KREDITU RADI MODERNIZACIJE DISTRIBUTIVNE MREŽE
Član 1.

Republika Srbija preuzima obavezu da kao garant izmiri obaveze Elektrodistribucije Srbije d.o.o. Beograd (u daljem tekstu: Zajmoprimac), po osnovu Ugovora o kreditu br. 19695747, zaključenog između Zajmoprimca i Banca Intesa AD Beograd, dana 21. avgusta 2026. godine (u daljem tekstu: Ugovor o kreditu), u iznosu koji ne može biti veći od 9.376.000.000 dinara (slovima: devetmilijarditristotinesedamdesetšestmiliona dinara), uvećanog za nominalnu kamatnu stopu koja je varijabilna i iznosi šestomesečni BELIBOR, plus kamatna marža koja iznosi 1,725% na godišnjem nivou.

Član 2.

Garanciju iz člana 1. ovog zakona Republika Srbija izdaje u korist Banca Intesa AD Beograd, na ime obaveza iz Ugovora o kreditu.

Član 3.

Republika Srbija (u daljem tekstu: Garant) ovim neopozivo, bezuslovno, bez prigovora i na prvi poziv garantuje, da će izmiriti dug Zajmoprimca prema Banca Intesa AD Beograd (u daljem tekstu: Banka), odnosno svih plativih iznosa o njihovom dospeću, u svemu na način i u skladu sa uslovima iz Ugovora o kreditu, sa rokom važnosti koji će biti duži za mesec dana od roka dospeća kredita, čime se stvara obaveza otplate duga nastalog po osnovu date garancije da plati dospelu a neizmirenu obavezu ukoliko Zajmoprimac ne izvrši tu svoju obavezu blagovremeno, u skladu sa Ugovorom o kreditu sa Bankom. 

Ukoliko Garant ne izvrši svoje obaveze, u roku iz stava 1. ovog člana, Banka će imati pravo da proglasi dospelim sve iznose koji su plativi u skladu sa odredbama Ugovora o kreditu.

U slučaju aktiviranja garancije iz člana 1. ovog zakona, Banka će imati pravo da od Garanta naplati iznos svojih dospelih a neizmirenih potraživanja. Garant se obavezuje da će obezbediti u budžetu za odgovarajuću fiskalnu godinu sredstva neophodna za izvršavanje preuzetih obaveza po ovoj garanciji.

Član 4.

Otplatu kredita vrši Zajmoprimac prema Banci u dinarima, a sve u skladu sa odredbama Ugovora o kreditu. 
Sredstva za otplatu kredita obezbediće Zajmoprimac iz sopstvenih prihoda.

Zajmoprimac je dužan da sredstva za otplatu kredita obezbeđuje prema planu otplate, u iznosu koji uključuje glavnicu i obračunatu kamatu.

Član 5.

Ako po osnovu garancije iz člana 1. ovog zakona Garant izvrši obavezu umesto Zajmoprimca, Garant će od Zajmoprimca imati pravo na povraćaj glavnice, kamate i svih pratećih troškova koji nastanu zbog neizvršenja, odnosno neblagovremenog izvršenja obaveze, kao i svih drugih troškova koji mogu nastati u vezi sa izvršavanjem obaveza umesto Zajmoprimca, do visine iznosa izmirene obaveze, kao i pravo da od Zajmoprimca naplati obračunatu zakonsku zateznu kamatu. Garant svoje pravo povraćaja od Zajmoprimca neće ostvarivati pre potpunog namirenja potraživanja od strane Banke, niti će postupati protivno interesima Banke.

Pravo na povraćaj sredstava iz stava 1. ovog člana Garant će ostvariti tako što će inicirati naplatu sa računa Zajmoprimca na osnovu ovlašćenja dobijenog od Zajmoprimca ili drugih instrumenata obezbeđenja, u skladu sa propisima kojima se uređuje platni promet.

Član 6.

Sredstva kredita koja su Zajmoprimcu stavljena na raspolaganje na osnovu Ugovora o kreditu za koje se izdaje garancija po ovom zakonu uplatiće se na namenski račun Zajmoprimca koji će se otvoriti kod Narodne banke Srbije, nakon stupanja na snagu ovog zakona. Sredstva sa namenskog računa koristiće se za plaćanje obaveza Zajmoprimca samo uz saglasnost ministra finansija.

Član 7.

Ovaj zakon stupa na snagu osmog dana od dana objavljivanja u „Službenom glasniku Republike Srbije”.
O B R A Z L O Ž E Nj E
I. USTAVNI OSNOV ZA DONOŠENjE ZAKONA 

Ustavni osnov za donošenje ovog zakona sadržan je u odredbi člana 97. stav 1. tačka 15. Ustava Republike Srbije, prema kojoj Republika Srbija uređuje i obezbeđuje finansiranje ostvarivanja prava i dužnosti Republike Srbije, utvrđenih Ustavom i zakonom. Istovremeno član 16. Zakona o javnom dugu („Službeni glasnik RS”, br. 61/05, 107/09, 78/11, 68/15, 95/18, 91/19 i 149/20) propisuje da Republika Srbija može dati garanciju za izmirenje duga javnih preduzeća čiji je osnivač.

II. RAZLOZI ZA DONOŠENjE ZAKONA
Razlozi za donošenje ovog zakona o davanju garancije Republike Srbije  u korist Banca Intesa AD Beograd (u daljem tekstu: Zajmodavac) po zaduženju Elektrodistribucija Srbije d.o.o. Beograd (u daljem tekstu: Zajmoprimac) sadržani su u članu 16. stav 4. Zakona o javnom dugu, odnosno u potpisanom ugovoru između Zajmodavaca i Zajmoprimaca u iznosu koji ne može biti veći od 9.376.000.000 dinara (slovima: devetmilijarditristasedamdesetšestmiliona dinara), radi modernizacije distributivne mreže.
U potpisanom ugovoru, povlačenje sredstava kredita u iznosu koji ne može biti veći od 9.376.000.000 dinara, uslovljeno je davanjem garancije Republike Srbije (u daljem tekstu: Garant), odnosno stupanjem na snagu zakona o davanju garancije Republike Srbije.

 Garant neopozivo, bezuslovno i na prvi poziv garantuje, kao primarni dužnik uredno i blagovremeno plaćanje svakog i svih iznosa dospelih za plaćanje po osnovu pojedinačnih ugovora o kreditu, kao i blagovremeno izvršavanje svih ostalih obaveza Zajmoprimca, a u skladu sa ugovorom o dugoročnom kreditu. Ukoliko Garant oformi novo pravno lice koje bi nastavilo operativno poslovanje Zajmoprimca, Garant je u obavezi da preduzme sve radnje sa ciljem da omogući, između ostalog, da novo pravno lice pristupi dugu i preuzme obaveze otplate odobrenih kredita. 

             Zakonom o budžetu Republike Srbije za 2026. godinu („Službeni glasnik RS”, br. 108/25 i 80/26), članom 3. predviđeno je davanje garancije poslovnim bankama po zaduženju Elektrodistribucije Srbije d.o.o. Beograd, radi modernizacije distributivne mreže, u iznosu koji ne može biti veći od 9.376.000.000 dinara.

 
Projekat Modernizacija elektrodistributivne mreže kroz rekonstrukciju mreže na konzumnim područjima DP Kraljevo, DP Niš i DP Kragujevac, a u skladu sa poslovnom politikom Elektrodistribucija Srbije d.o.o. Beograd prvenstveno ima za cilj:

-
smanjenje tehničkog gubitka električne energije;

-
smanjenje troškova održavanja;

-
smanjenje trajanja prekida u napajanju, neisporučene električne energije i povećanje pouzdanosti i sigurnosti napajanja korisnika sistema;

-
povećanje kvaliteta napajanja korisnika sistema;

-
povećanje distributivnih kapaciteta i
-
unapređenje zaštite životne sredine.

Značajna sredstva, koja Elektrodistribucija Srbije d.o.o. Beograd ulaže iz godine u godinu u rekonstrukciju niskonaponske elektroenergetske mreže, pokazuju spremnost Elektrodistribucije Srbije d.o.o. Beograd za obnovom i modernizacijom postojeće infrastrukture.  

Strateško opredeljenje Elektrodistribucije Srbije d.o.o. Beograd je zamena drvenih stubova na postojećim mrežama niskog napona sa ugradnjom betonskih, kao i zamena neizolovanog provodnika samonosećim kablovskim snopom.

Najveća dužina mreže niskog napona na drvenim stubovima jeste na konzumu distributivnih područja Kraljevo, Niš i Kragujevac, stoga je potrebno da se najveća sredstva, u narednom periodu, usmere upravo za rekonstrukciju mreže niskog napona na ovim konzumima.

Prosečna cena rekonstrukcije mreže niskog napona je oko 3.540.000 dinara po kilometru mreže (oko 30.000 evra po kilometru mreže). Ova procena važi za mrežu gde se vrši kompletna rekonstrukcija sa zamenom svih stubova i provodnika sa priborom. Postoje deonice niskonaponske mreže predviđene za rekonstrukciju gde već postoje betonski stubovi koji se zadržavaju, a menja se provodnik sa priborom.

Vlada je dana 20. avgusta 2026. godine donela Zaključak 05 Broj: 420-8322/2026, kojim je utvrdila osnovu za davanje garancije Republike Srbije u korist Banca Intesa AD Beograd, za izmirivanje obaveza Elektrodistribucija Srbije d.o.o. Beograd, po osnovu ugovora o kreditu radi modernizacije distributivne mreže i prihvatila ugovor o dugoročnom kreditu između Banca Intesa AD Beograd i Elektrodistribucija Srbije d.o.o. Beograd.
Prema odredbama Ugovora o kreditu u iznosu koji ne može biti veći od 9.376.000.000 dinara između Banca Intesa AD Beograd i Elektrodistribucija Srbije d.o.o. Beograd, koji je potpisan u Beogradu 21. avgusta 2026. godine, predviđeni su sledeći finansijski uslovi:

- kamatna stopa iznosi kamatna marža od 1,725% + šestomesečni BELIBOR,

- period raspoloživosti kredita je dve godine,

- povačenje kredita u jednoj ili više tranši,

- rok otplate kredita je 84 meseca, uključujući period počeka od 36 meseci,

- otplata kredita u osam jednakih šestomesečnih rata, nakon isteka perioda počeka.

III. OBJAŠNjENjE OSNOVNIH PRAVNIH INSTITUTA I POJEDINAČNIH REŠENjA
Odredbom člana 1. ovog zakona predviđa se preuzimanje obaveze Garanta da izmiri obaveze Zajmoprimca po zaduženju kod Zajmodavca, u iznosu koji ne može biti veći od 9.376.000.000 dinara.

Odredbom člana 2. ovog zakona predviđa se da garanciju iz člana 1. ovog zakona, Garant daje Zajmodavcu na ime obaveze iz zaključenog Ugovora o kreditu.

Odredbom člana 3. ovog zakona predviđaju se pitanja koja se odnose na obaveze Garanta.

Odredbom člana 4. ovog zakona predviđaju se pitanja koja se odnose na obaveze Zajmoprimca.

Odredbom člana 5. ovog zakona predviđa se regresno pravo Garanta ako po osnovu izdate garancije izvrši obavezu umesto Zajmoprimca, kao korisnika kredita.

Odredbom člana 6. ovog zakona predviđa se otvaranje namenskog računa kod Narodne banke Srbije za plaćanje obaveza Zajmoprimca uz saglasnost ministra finansija.

Odredbom člana 7. predviđa se stupanje na snagu ovog zakona.

IV. PROCENA IZNOSA FINANSIJSKIH SREDSTAVA POTREBNIH ZA SPROVOĐENjE ZAKONA
Za sprovođenje ovog zakona obezbeđivaće se sredstva u budžetu Republike Srbije. 

IZJAVA O USKLAĐENOSTI PROPISA SA PROPISIMA EVROPSKE UNIJE
1. Organ državne uprave, odnosno drugi ovlašćeni predlagač propisa VLADA
   Obrađivač MINISTARSTVO FINANSIJA 

2. Naziv propisa
PREDLOG ZAKONA O DAVANjU GARANCIJE REPUBLIKE SRBIJE U KORIST BANCA INTESA AD BEOGRAD ZA IZMIRIVANjE OBAVEZA ELEKTRODISTRIBUCIJE SRBIJE D.O.O. BEOGRAD, PO OSNOVU UGOVORA O KREDITU RADI MODERNIZACIJE DISTRIBUTIVNE MREŽE
DRAFT LAW ON GRANTING A GUARANTEE OF THE REPUBLIC OF SERBIA IN FAVOR OF BANCA INTESA AD BEOGRAD FOR THE SETTLEMENT OF THE OBLIGATIONS OF ELEKTRODISTRIBUCIJA SRBIJE D.O.O. BELGRADE, BASED ON A LOAN AGREEMENT FOR THE MODERNIZATION OF THE DISTRIBUTION NETWORK

3. Usklađenost propisa sa odredbama Sporazuma o stabilizaciji i pridruživanju između Evropskih zajednica i njihovih država članica, sa jedne strane, i Republike Srbije sa druge strane („Službeni glasnik RS”, broj 83/08) (u daljem tekstu: Sporazum):

a) Odredba Sporazuma koja se odnose na normativnu sadržinu propisa,  
Ne postoje relevantne odredbe Sporazuma 

b) Prelazni rok za usklađivanje zakonodavstva prema odredbama Sporazuma, 

Nije potreban prelazni rok za usklađivanje zakonodavstva
v) Ocena ispunjenosti obaveze koje proizlaze iz navedene odredbe Sporazuma, 

Ne postoje odredbe na osnovu kojih je potrebno oceniti ispunjenost obaveze
g) Razlozi za delimično ispunjavanje, odnosno neispunjavanje obaveza koje proizlaze iz navedene odredbe Sporazuma, 

Ne postoje navedene odredbe 

d) Veza sa Nacionalnim programom za usvajanje pravnih tekovina Evropske unije. 

Ne postoji veza sa Nacionalnim programom za usvajanje pravnih tekovina Evropske unije


4. Usklađenost propisa sa propisima Evropske unije
a) Navođenje odredbi primarnih izvora prava Evropske unije i ocene usklađenost sa njima,  

Ne postoje odredbe primarnih izvora prava Evropske unije
b) Navođenje sekundarnih izvora prava Evropske unije i ocene usklađenosti sa njima,

Ne postoje sekundarni izvori prava Evropske unije
v) Navođenje ostalih izvora prava Evropske unije i usklađenost sa njima,

Ne postoje ostali izvori prava Evropske unije
g) Razlozi za delimičnu usklađenost, odnosno neusklađenost 

Ne postoje navedeni razlozi 

d) Rok u kojem je predviđeno postizanje potpune usklađenosti propisa sa propisima Evropske unije 

Nije potreban rok za usklađivanje
5. Ukoliko ne postoje odgovarajuće nadležnosti Evropske unije u materiji koju reguliše propis, i/ili ne postoje odgovarajući sekundarni izvori prava Evropske unije sa kojima je potrebno obezbediti usklađenost, potrebno je  obrazložiti tu činjenicu. U ovom slučaju, nije potrebno popunjavati Tabelu usklađenosti propisa. Tabelu usklađenosti nije potrebno popunjavati i ukoliko se domaćim propisom ne vrši prenos odredbi sekundarnog izvora prava Evropske unije već se isključivo vrši primena ili sprovođenje nekog zahteva koji proizlazi iz odredbe sekundarnog izvora prava (npr. Predlogom odluke o izradi strateške procene uticaja biće sprovedena obaveza iz člana 4. Direktive 2001/42/EZ, ali se ne vrši i prenos te odredbe direktive).

 Ne postoje propisi EU sa kojima je potrebno obezbediti usklađenost
6. Da li su prethodno navedeni izvori prava Evropske unije prevedeni na srpski jezik? 

Ne postoji navedeni izvori prava Evropske unije
7. Da li je propis preveden na neki službeni jezik Evropske unije?

Nije
8. Saradnja sa Evropskom unijom i učešće konsultanata u izradi propisa i njihovo mišljenje o usklađenosti.

Polazeći od normativnog sadržaja predmetnog Predloga zakona nije potrebno obaviti konsultacije sa Evropskom komisijom i drugim stručnim telima Evropske unije.


